Saopštenje o sprovedenom sociološkom istraživanju

STAVOVI GRAĐANA REPUBLIKE SRPSKE O PORODIČNIM I DRUŠTVENIM PROMJENAMA IZAZVANIM PANDEMIJOM COVID-19

13.05.2020.

Prošlo je mjesec i po dana od uvođenja vanrednog stanja, a dva mjeseca od pojave prvih slučajeva zaraze od korona virusa u Republici Srpskoj. U proteklom periodu zdravlje i životi naših građana su bili ugroženi, a svi zajedno smo morali da se čuvamo kontakata sa drugim osobama, dodatno pojačamo higijenu i provodimo većinu vremena u svojim domovima. Takav život je iz temelja promijenio naše uobičajene navike, ustaljenu praksu i način razmišljanja. Bez obzira što je pandemija trenutno splasnula, a zdravstvene mjere relaksirane, još uvijek se nismo vratili u normalno stanje, a budućnost je puna neizvjesnosti.

Grupa sociologa sa FPN u Banjoj Luci (dr Ranka Perić Romić, dr Duško Trninić, dr Nemanja Đukić, dr Aleksandar Janković) su sproveli istraživanje o porodičnim i društvenim promjenama nastalim usljed pandemije. U fokusu istraživanja su bili porodični odnosi i stavovi građana Republike Srpske o važnim pitanjima koja se tiču njih lično i članova njihovih porodica. U medijima, ali i unutar naučne zajednice i medicinske struke širom svijeta su pokrenuta mnoga važna, a veoma jednostavna pitanja koja se odnose na život u vrijeme pandemije. Kako se sigurno zaštititi od zaraze? Koliko je virus opasan? Kako se prenosi? Kako je došlo do pandemije? Kada će prestati? Da li će se opet vratiti? Da li je zaista neophodno obustaviti rad škola, privrede i drugih važnih društvenih institucija? Da li je potrebno živjeti u izolaciji? Kada ćemo imati vakcinu? Da li će biti bezbjedna? Da li će biti obavezna? Ovo su samo neka od pitanja na koja građani širom svijeta nisu dobili jasne i nedvosmislene odgovore, a očekivali su. Što je još gore, dobijali su veoma različite i kontradiktorne informacije, čak i od strane nejvećih svjetskih stučnjaka. Kako je to moguće? Kako da se običan čovjek snađe u takvoj situaciji? Kome da vjeruje? To su samo neka od pitanja koja želimo pokrenuti ovim istraživanjem.

Istraživanje je sprovedeno u periodu 27.04-05.05.2020. Prilikom anketiranja smo primjenili tehniku „snježne grudve“, koja se pokazala efektivnom jer je trebalo prikupiti veliki broj ispitanika u veoma kratkom roku, dok su mjere zaštite od korona virusa bile na snazi. Uzorkom smo obuhvatili 1148 punoljetnih građana iz 40 opština Republike Srpske. Četvrtina ispitanika su iz Banja Luke. Modalni ispitanik je ženskog pola, sa fakultetskom diplomom, iz gradske sredine, starosti od 30 do 50 godina. U uzorku se našlo 69% ispitanika ženskog pola, 71% ispitanika žive u urbanim sredinama, 60% ispitanika ima završen fakultet ili višu školu, 59% ispitanika su zaposleni.

Imajući u vidu da najveći dio uzorka čine fakultetski obrazovani i relativno mladi ljudi, logično je pretpostaviti da su stavovi koje su iznijeli o pandemiji (a koji će biti predstavljeni u nastavku) nastali prikupljanjem informacija iz različitih izvora, pažljivom selekcijom i kritičkim promišljanjem. Stavovi kod takvih osoba su obično više utemeljeni na znanju i iskustvu, a manje na predrasudama, stereotipijama i emocijama.

**Porodični odnosi**

Još jednom se potvrdilo da je u kriznim situacijama, u našoj kulturi i tradiciji, porodica važan činilac društvene stabilizacije, preuzima brigu i staranje o svojim članovima, pruža pomoć i podršku. U isto vrijeme, u okolnostima prinudne izolacije - porodica i dom postaju poprište negativnih pojava, pa i porodične patologije. Javljaju se nesuglasice, sukobi, anksioznost, neprilagođenost, frustracije, agresivno ponašanje, alijenacija, različiti disfunkcionalni oblici porodičnih odnosa.

Ipak, većina ispitanika saopštava pozitivna dešavanja u krugu njihovih porodica u vrijeme pandemije. U 82% porodica se, u vrijeme pandemije, više vremena provodi u zajedničkim aktivnostima. U 74% porodica, članovi porodice više brinu jedni o drugima. U 55% porodica su članovi porodice tolerantniji jedni prema drugima, a u 56% slučajeva ravnomjernije dijele kućne poslove (čišćenje, spremanje, čuvanje djece, itd).

S druge strane, postoje i porodice u kojima su odnosi tokom pandemije poremećeni. U svakoj petoj porodici je došlo do otuđenja jer „svako obavlja svoje aktivnosti, ne obraćaju pažnju jedni na druge“. Prisutna je i psihička napetost, 18% ispitanika izjavljuje „da su psihički na ivici nerava“. Stoga ne čudi što u 20,6% porodica češće ulaze u međusobnih prepirki i svađa. Prema sopstvenom priznanju, svaki četvrti ispitanik priželjkuje da se situacija što prije normalizuje.

|  |  |  |  |  |
| --- | --- | --- | --- | --- |
| Tabela 1: Porodični odnosi u vrijeme covid pandemije, Republika Srpska, 27.04-05.05.2020, N=1148 | | | | |
| Tvrdnje | Odgovori (%) | | | |
| Da | Ne | Živim sam/a | Ne mogu procijeniti |
| Tolerantniji smo jedni prema drugima | 55,7 | 14,6 | 2,1 | 27,5 |
| Više brinemo jedni o drugima | 74,7 | 10,4 | 1,2 | 13,7 |
| Više vremena provodimo u zajedničkim aktivnostima | 82,1 | 10,5 | 1,6 | 5,9 |
| Ravnomjernije dijelimo kućne poslove (čišćenje, spremanje, čuvanje djece) | 56,7 | 27,0 | 2,0 | 14,3 |
| Ne obraćamo mnogo pažnje jedni na druge, svako obavlja svoje aktivnosti | 19,7 | 60,0 | 2,9 | 17,4 |
| Češće ulazimo u međusobne prepirke i svađe | 20,6 | 61,8 | 2,6 | 15,1 |
| Dosadili smo jedni drugima, jedva čekamo da se situacija normalizuje | 24,5 | 56,2 | 2,9 | 16,5 |
| Psihički smo na ivici nerava | 18,1 | 65,2 | 2,4 | 14,2 |

**Ekološki aspekti pandemije**

Apsolutna većina ispitanika u prvi plan stavljaju ekološke aspekte pandemije. 56,5% ispitanika smatraju da je „pandemija posljedica negativnog uticaja čovjeka na životnu sredinu“, a čak 61,4% smatraju „da je vještački izazvana, nije nastala prirodnim putem“ (to ne znači da je neko namjerno izazvao pandemiju, niti da je to učinio s lošim namjerama).

|  |  |  |  |  |  |  |
| --- | --- | --- | --- | --- | --- | --- |
| Tabela 2: Stavovi o ekološkim aspektima pandemije | | | | | | |
| Tvrdnje | Odgovori ispitanika (u %) | | | | | |
| U potpunosti se slažem | Djelimično se slažem | Niti se slažem, niti ne slažem | Djelimično se ne slažem | U potpunosti se ne slažem | Ne znam |
| Pandemija je posljedica negativnog uticaja čovjeka na životnu sredinu | 25,1 | 31,4 | 16,2 | 7,7 | 13,1 | 6,6 |
| Pandemija je vještački izazvana, nije nastala prirodnim putem | 38,7 | 22,7 | 14,7 | 4,4 | 8,1 | 11,4 |

**Generalni stavovi o pandemiji**

Trećina ispitanika se slažu sa stavom „da je pandemija obična izmišljotina, što prije se treba vratiti u normalno stanje“. To ne znači da oni zasnivaju svoje stavove na iracionalnim osnovama, da negiraju postojanje pandemije i tsl, nego da je njena opasnost prenaglašena, da iza svega stoje interesi određenih moćnih grupa i tsl. Četvrtina ispitanika nemaju jasan stav po ovom pitanju. Veliki dio ispitanika imaju sumnju u pogledu izvještaja o smrtnosti od korona virusa. Čak 72,6% ispitanika smatra „da je moguće da veliki broj smrtnih slučajeva širom svijeta, koji su bili zaraženi korona virusom, zapravo nisu umrli od korone već od drugih bolesti“ (ovako veliki procenat je zbog formulacije stava – izražava se mogućnost, a ne nešto što se vjerovatno desilo).

Navedeni stav je nekonzistentan sa stavom koji je prisutan kod 40% ispitanika „da je pandemija najveće zlo koje se desilo čovječanstvu u proteklih sto godina“, kao i zlokobnom slutnjom prisutnom kod 38,3% ispitanika „da čovječanstvo, što se tiče pandemije tek čeka najgore“.

Očigledno je da stavovi o pandemiji polarizuju u dva ekstremna pravca, iako oni u trenutku anketiranja nisu bili previše udaljeni. Jedan dio građana sumnja u sve ono što nam se putem medija, stručnjaka, državnih institucija i drugih autoriteta, plasira o pandemiji, vjerovatno sluteći da se iza svega kriju interesi svetskih moćnika, dok drugi prenaglašeno ističu katastrofične prognoze u pogledu krajnjeg ishoda pandemije.

|  |  |  |  |  |  |  |
| --- | --- | --- | --- | --- | --- | --- |
| Tabela 3: Opšti stavovi o pandemiji | | | | | | |
| Tvrdnje | Odgovori ispitanika (u %) | | | | | |
| U potpunosti se slažem | Djelimično se slažem | Niti se slažem, niti ne slažem | Djelimično se ne slažem | U potpunosti se ne slažem | Ne znam |
| Pandemija je obična izmišljotina, treba se što prije vratiti u normalno stanje | 12,0 | 21,7 | 19,2 | 11,4 | 30,4 | 5,3 |
| Moguće je da veliki broj smrtnih slučajeva širom svijeta, koji su bili zaražni korona virusom, zapravo nisu umrli od korone već od drugih bolesti | 39,8 | 32,8 | 9,4 | 5,7 | 5,3 | 7,0 |
| Pandemija je najveće zlo koje se desilo čovječanstvu u poslednjih sto godina | 17,0 | 23,0 | 16,8 | 11,9 | 25,9 | 5,4 |
| Što se tiče pandemije, čovječanstvo tek čeka najgore | 14,8 | 23,5 | 19,6 | 10,1 | 14,0 | 17,9 |

**Mjere zdravstvene zaštite od infekcije**

Slično kao u prethodnom slučaju, građani imaju podjeljene stavove o mjerama koje se preduzimaju u cilje sprečavanja širenja pandemije. S jedne strane, svjesni su da su mjere siguran način za sprečavanje masovnijeg širenja zaraze, dok s druge strane, smatraju da te iste mjere, same po sebi, mogu da narušavaju fizičko i psihičko zdravlje ljudi.

72,5% ispitanika smatraju da će, „ukoliko se pridržavamo zaštitnih mjera (nošenje maski, rukavica, držanje odstojanja od 2m), broj žrtava od korona virusa biti najmanji mogući“. Slično tome, 55,5% ispitanika smatraju „da je u vrijeme pandemije, najbolje ostati kod kuće, svaki izlazak napolje predstavlja opasnost od zaraze“. 64,2% ispitanika su uvereni „da su dugotrajna izolacija, boravak u zatvorenom prostoru i stres opasniji po zdravlje od korona virusa“.

|  |  |  |  |  |  |  |
| --- | --- | --- | --- | --- | --- | --- |
| Tabela 4: Stavovi o mjerama zaštite od infekcije | | | | | | |
| Tvrdnje | Odgovori ispitanika (u %) | | | | | |
| U potpunosti se slažem | Djelimično se slažem | Niti se slažem, niti ne slažem | Djelimično se ne slažem | U potpunosti se ne slažem | Ne znam |
| Ukoliko se u potpunosti pridržavamo zaštitnih mjera (nošenje maski, rukavica, držanje odstojanja od 2m), broj žrtava od korona virusa će biti najmanji mogući | 41,3 | 31,2 | 11,5 | 5,1 | 8,0 | 2,9 |
| U vrijeme pandemije, najbolje je ostati kod kuće, svaki izlazak napolje predstavlja opasnost od zaraze | 19,3 | 36,2 | 19,6 | 10,4 | 12,4 | 2,2 |
| Dugotrajna izolacija, boravak u zatvorenom prostoru i stres su opasniji po zdravlje od korona virusa | 29,4 | 34,8 | 12,8 | 10,3 | 10,4 | 2,3 |

**Vakcinacija**

Mišljenja su podjeljena kad je u pitanju vakcinacija protiv korona virusa, jednog dana kada bude pronađena vakcina. 34,6% ispitanika podržavaju obavezno vakcinisanje, dok je 42,4% protiv.

Na drugačije formuslisanu stavku, koja glasi „kada vakcina protiv covid-a bude dostupna, svako treba sam da odluči da li će je primiti i da za to ne snosi nikakve posljedice“, pozitivno je odgovorilo 79,8% ispitanika. To svjedoči da ispitanici o tom pitanju nemaju konzistentan stav, što je čest slučaj kad su u pitanju istraživanja stavova.

Sa tvrdnjom „Javne ličnosti, poput Novaka Đokovića i drugih, ne treba javno da iznose svoje mišljenje o vakcinisanju protiv covid-a, o tome treba da pričaju isključivo stručnjaci (imunolozi, mikrobiolozi)“ se slaže 53,5% ispitanika, dok je 28,3% protiv.

|  |  |  |  |  |  |  |
| --- | --- | --- | --- | --- | --- | --- |
| Tabela 5: Stavovi o vakcinaciji protiv korona virusa | | | | | | |
| Tvrdnje | Odgovori ispitanika (u %) | | | | | |
| U potpunosti se slažem | Djelimično se slažem | Niti se slažem, niti ne slažem | Djelimično se ne slažem | U potpunosti se ne slažem | Ne znam |
| U budućnosti, kada bude pronađena vakcina protiv covid-a, vakcinacija treba biti obavezna za sve | 15,7 | 18,9 | 17,4 | 8,4 | 34,0 | 5,7 |
| Kada vakcina protiv covid-a bude dostupna, svako treba sam da odluči da li će je primiti i da za to ne snosi nikakve posljedice | 62,2 | 17,6 | 6,6 | 4,0 | 6,2 | 3,4 |
| Javne ličnosti, poput Novaka Đokovića i drugih, ne treba javno da iznose svoje mišljenje o vakcinisanju protiv covid-a, o tome treba da pričaju isključivo stručnjaci (imunolozi, mikrobiolozi) | 33,5 | 20,0 | 14,0 | 6,0 | 22,3 | 4,1 |

**Posljedice pandemije**

Kad su u pitanju posljedice pandemije na globalnom nivou, najveći dio ispitanika (66,4%) smatraju da će ekonomske posljedice biti najteže – rast nezaposlenosti, pad ekonomskih aktivnosti i investicija. 19,7% ispitanika smatraju najtežim socijalne posljedice – nemogućnost slobodnog putovanja, druženja, okupljanja na većim skupovima. 8,5% ispitanika izdvajaju posljedice po mentalno zdravlje ljudi usljed pretrpljenog straha i gubitka bližnjih u pandemiji. Samo 3,1% ispitanika smatraju da će političke posljedice biti najteže – narušavanje međunarodnih odnosa zbog međusobnog optuživanja zemalja zbog ponašanja u vrijeme pandemije.

Na ličnom planu, ispitanici ističu ekonomske posljedice koje je po njihova domaćinstva ostavila pandemija. 14,5% ispitanika su rekli da je neko od članova njihove porodice ostao bez posla usljed pandemije, dok 39,2% ispitanika smatraju da se im se životni standard pogoršao u vrijeme pandemije.

Autor saopštenja

Dr Aleksandar Janković

FPN u Banjoj Luci